Doiteronomio 30 | Beibele Inthaneteng | Phetolelo ya Lefase le Lefsa
30 “E tla re ge tše ka moka di le tlela, e lego tšhegofatšo+ le thogako+ tšeo ke di beilego pele ga lena, le di gopola dipelong tša lena+ le le gare ga ditšhaba tšohle tšeo Jehofa Modimo wa lena a le tšitlanyeditšego go tšona,+ 2 gomme lena le bana ba lena le boetše go Jehofa Modimo+ wa lena e bile le theeditše lentšu la gagwe ka go dumelelana le tšohle tšeo ke le laelago tšona lehono, le di latela ka dipelo tša lena ka moka le ka moya wa lena ka moka,+ 3 gona Jehofa Modimo wa lena o tla buša mathopša+ a lena gomme a le gaugela+ a ba a le kgoboketša go tšwa merafong ka moka moo yena Jehofa Modimo wa lena a bego a le gašanyeditše gona.+ 4 Ge e ba setšhaba sa lena se tšitlane go fihla pheletšong ya lefase, Jehofa Modimo wa lena o tla le kgoboketša a ba a le tšea gona moo.+ 5 Jehofa Modimo wa lena o tla le tliša nageng yeo botatago lena ba e tšerego ya ba ya bona, le tla dula mo go yona; yena o tla le swara gabotse gomme a le atiša go feta botatago lena.+ 6 Jehofa Modimo wa lena o tla bolotša dipelo tša lena+ le dipelo tša bana ba lena,+ gore le rate yena Jehofa Modimo wa lena ka dipelo tša lena ka moka le ka moya wa lena ka moka e le gore le phele.+ 7 Jehofa Modimo wa lena o tla bea dithogako tše ka moka go manaba a lena le go bao ba le hloilego, e lego bao ba bego ba le tlaiša.+ 8 “Ge e le lena le tla boela la theetša lentšu la Jehofa la ba la latela ditaelo ka moka tšeo ke le laelago tšona lehono.+ 9 Le gona Jehofa Modimo wa lena o tla le atlegiša medirong yohle ya diatla tša lena,+ a atiša bana ba lena, diruiwa tša lena+ le dienywa tša mmung wa lena,+ ka go re’alo la atlega;+ ka gobane Jehofa o tla buša a le thabela gomme a le direla tše botse go etša ge a dirile ka borakgolokhukhu ba lena;+ 10 ka gobane le tla theetša lentšu la Jehofa Modimo wa lena e le gore le lote ditaelo le melao ya gagwe tšeo di ngwadilwego ka mo pukung ye ya molao,+ ka ge le tla boela go Jehofa Modimo wa lena ka dipelo tša lena ka moka le ka moya wa lena ka moka.+ 11 “Gobane taelo ye ke le laelago yona lehono ga se e thata gore le ka e phetha, le gona ga e kgole.+ 12 Ga e magodimong mo go ka thwego: ‘Ke mang a tlago go rotogela magodimong a re tlela le yona, a re botša yona e le gore re e latele?’+ 13 Le gona ga e ka mošola wa lewatle, moo go ka thwego: ‘Ke mang a ka tshelelago ka mošola wa lewatle a re tlela le yona, a re botša yona e le gore re e latele?’ 14 Gobane lentšu le la molao le kgauswi kudu le lena, le ka molomong wa lena le ka dipelong+ tša lena gore le le latele.+ 15 “Tsebang gore lehono mo pele ga lena ke bea bophelo le tše botse, lehu le tše mpe.+ 16 Ge e ba le tla theetša ditaelo tša Jehofa Modimo wa lena tšeo ke le laelago tšona lehono, ka gore le rate Jehofa Modimo wa lena,+ le sepele ditseleng tša gagwe, le lote ditaelo tša gagwe,+ melao ya gagwe le dikahlolo tša gagwe,+ gona le tla dula le phela+ la ba la ata, gomme Jehofa Modimo wa lena o tla le šegofatša nageng yeo le yago go e tšea gore e be ya lena.+ 17 “Eupša ge e ba dipelo tša lena di ka hlanoga gomme la se theetše,+ la arošwa ke moka la khunamela medimo e mengwe la ba la e hlankela,+ 18 gona ke le botša lehono le, gore le tlo fedišwa.+ Le ka se atelwe ke matšatši nageng yeo le tshelago Noka ya Jorodane go yo e tšea gore e be ya lena. 19 Lehono ke tšea magodimo le lefase e le dihlatse tša lena+ tša gore ke beile bophelo le lehu pele ga lena,+ tšhegofatšo+ le thogako;+ le kgethe bophelo e le gore le dule le phela,+ lena le bana ba lena,+ 20 ka gore le rate Jehofa Modimo wa lena,+ ka go theetša lentšu la gagwe le ka go mo kgomarela;+ gobane yena ke bophelo bja lena le botelele bja matšatši a lena,+ e le gore le tle le dule nageng yeo Jehofa a enetšego borakgolokhukhu ba lena Aborahama, Isaka le Jakobo gore o tla ba nea yona.”+